屈原祠
作者：趙汝譡
朝代：宋

paragraphs: 忠深獨逢尤，怨極翻作歌。
豈云嗜好異，奈此芳潔何。
郢都值末造，聽惑賢佞訛。
令尹專國事，君王信秦和。
內思謀諫盡，旁困讒嫉多。
秉道身必斥，徇時則同波。
我生帝降直，臣節安敢頗。
痛心易激烈，危步難逶迤。
忍觀宗緒墜，去復念本柯。
采藻或澗濱，茹芝亦巖阿。
下將從彭咸，終已投汨羅。
湘水碧湛湛，湘山鬰峩峩。
昔存懷沙恨，今見垂綸過。
仲夏草樹蕃，初華粲蓮荷。
禪棲寄幽祀，羈思發長哦。
風雅尚遺音，景宋寖殊科。
遠游一感嘆，白首留江沱。